钦定古今图书集成/理学汇编/字学典/第094卷 > 元文类 > 《宋本元人书评》
## 钦定古今图书集成/理学汇编/字学典/第094卷 > 元文类 > 《宋本元人书评》

鲜于《困学》如云间公子，玉骨横秋，富贵风流，仍复度
世。胡绍开如拙工铸鼎，模范未精，沉重𠇗哨，似奇实
陋。姚先生如上帝阴兵，举世不识，恍忽变现，要以气
胜。卢疏斋如丛祠野屋，绘画风雷，虽复骇人，却非尘
俗。张大经如油翁献技，钱孔不濡，运杓自然，不过熟
耳。苟正甫如近郊田叟，老不作业，意度贞淳，恨乏京
样。王参政如勤妇作缣，致力杼轴，维愧罗绮，亦复迟
坏。周景远如头陀学佛，颇见小乘，苦行继修，或可证
果。